Brandweermanne sal marathon draf met al hul toerustingJermaine Carelse en Renaldo Duncan in die toerusting waarin hulle die Twee Oseane-halfmarathon gaan hardloop. (Foto: Verskaf) Twee ervare brandweermanne sal Sondag, geklee in hulle volle toerusting, die Twee Oseane-halfmarathon in Kaapstad aandurf. Dit sal die tweede keer wees wat Jermaine Carelse en Renaldo Duncan die langpad van 21,1 km aandurf om geld vir die Volunteer Wildfire Service in te samel. Carelse is reeds die afgelope 22 jaar ŉ brandweerman en is tans die afdelingsbevelvoerder van die Goodwood-brandweerstasie. Duncan is die afgelope 13 jaar ŉ brandweerman en werk by die Sir Lowry’s Pass-brandweerstasie. Die manne se doel is om die 21,1 km onder twee en ŉ half ure kaf te draf, al moet hulle dit doen met die swaar toerusting wat hulle daagliks dra om brande te bestry. JP Smith, burgemeesterskomiteelid vir veiligheid in die Kaapse metroraad, sê hy en sy span is uiters trots op Carelse en Duncan. “Ons personeellede maak ons so trots. Hierdie is net ŉ voorbeeld van individue wat uit hulle pad uit gaan vir ŉ goeie doel,” sê Smith. “Ek wil vir Jermaine en Renaldo sterkte toewens vir die avontuur wat voorlê. Dit is nie ŉ maklike taak wat voor hulle lê nie, maar ek het volle vertroue in hulle vermoë.” Smith moedig ook lede van die publiek aan om ŉ skenking aan die Volunteer Wildfire Service te maak. “Die organisasie is sonder winsbejag en is ŉ ongelooflike vennoot vir verskeie brandweeragentskappe. Elke bietjie help om hulle te ondersteun.” Skenkings kan hier gemaak word. Volg ook die organisasie op Facebook.